
ACORD 250/2007, DE 10 D’OCTUBRE DEL CONSELL DE

L’AUDIOVISUAL DE CATALUNYA
Expedient núm. 16/07-S incoat a Televisió de Mataró, nom comercial del prestador de serveis de televisió Col·lectiu de Mitjans Audiovisuals de Mataró.
Resolució de sobreseïment de l’expedient

I. Antecedents

1. L’1 de desembre de 2006, l’Ajuntament de Mataró, va trametre al Consell de l’Audiovisual de Catalunya, via fax, una sol·licitud d’autorització provisional per emetre per televisió i ràdio la campanya “Mataró millora”. En la sol·licitud s’hi feia constar que estava previst que la campanya s’emetés de l’11 al 30 de desembre de 2006 a Televisió de Mataró i Mataró Ràdio.

La Comissió de continguts va acordar elevar a la sessió del Ple de 13 de desembre de 2006 una proposta de denegació de la sol·licitud, per considerar que el contingut de la campanya no s’adequava al que estableix la normativa vigent sobre publicitat institucional.

2. En el Ple del Consell de 13 de desembre de 2006, es van adoptar els Acords  337/2006 i 338/2006 pels quals es denegava la sol·licitud d’autorització per emetre per televisió i ràdio la campanya “Mataró millora”, de l’Ajuntament de Mataró. Consta en aquest Consell l’oportuna notificació practicada a l’Ajuntament de Mataró el 18 de desembre de 2006.

3. La Comissió de Continguts del 10 de maig de 2007 decideix sol·licitar a Televisió de Mataró i Mataró Ràdio informació sobre les emissions de la campanya institucional. El 31 de maig de 2007, es va presentar un escrit que signava el senyor Jaume Puig, director de Televisió de Mataró (registre d’entrada 1028/2007) en el qual afirmava que Televisió de Mataró  va emetre l’anunci “Mataró millora” entre l’11 i el 21 de desembre de 2006, fent un total de 24 passis. Al·legava també que «en l’escrit de sol·licitud que l’Ajuntament de Mataró va trametre al Consell ja es feia constar que la campanya s’iniciaria el dia 11 de desembre, data en la qual van començar l’emissió». Així mateix manifestava que «quan el dia 21 de desembre el mateix Ajuntament va comunicar que aturessin la campanya, varen fer-ho “immediatament”».

4. Arran la informació tramesa, l’Àrea de continguts d’aquest Consell va emetre un informe sobre l’emissió de la campanya institucional “Mataró millora”, en el qual es determinava que «Televisió de Mataró ha emès la campanya institucional “Mataró millora” sense autorització prèvia entre l’11 i el 21 de desembre de 2006, efectuant un total de 24 passis».
5. Atès que aquests fets podrien vulnerar l’obligació prevista a l’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya (en endavant, LCA), el Consell de l’Audiovisual de Catalunya, mitjançant l’Acord 204/2007 d’11 d’abril, va decidir obrir un període d’informació prèvia a fi de donar audiència a Televisió de Mataró, nom comercial del prestador de serveis de televisió local Col·lectiu de Mitjans Audiovisuals de Mataró, com a part interessada, per tal que en el termini màxim de cinc dies a comptar des del dia següent a la recepció de la notificació de l’Acord, formulés les manifestacions que considerés oportunes, de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer.

6. El 12 de juliol de 2007 va tenir entrada en aquest Consell un escrit que signava el senyor Jaume Puig Roure, actuant en nom i representació de Televisió de Mataró, en el qual s’al·legava, entre d’altres, que «sempre han actuat de bona fe i seguint les indicacions de l’Ajuntament de Mataró»; i que «el propi Ajuntament els ha disculpat de qualsevol responsabilitat en aquest cas».  En aquest últim sentit adjunta una carta de l’Ajuntament de Mataró que, en síntesi, assenyala que «immediatament que vam rebre la notificació del Consell que denegava l’autorització per l’emissió de l’espot “Mataró millora” vam enviar un correu electrònic a Televisió de Mataró a fi que deixessin d’emetre».

7. A la vista de les manifestacions de l’interessat, i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, mitjançant l’Acord 234/2007, de 25 de juliol, va decidir desestimar les al·legacions presentades i incoar un procediment sancionador a Televisió de Mataró, nom comercial del prestador de serveis de televisió local Col·lectiu de Mitjans Audiovisuals de Mataró, per l’emissió de la campanya institucional “Mataró Millora” sense comptar, en el moment de l’emissió, amb la preceptiva autorització del Consell de l’Audiovisual de Catalunya, fet susceptible de constituir una vulneració d’allò que preveu l’apartat 1 de l’article 109 LCA.

6. Notificat el 30 de juliol de 2007 l’Acord d’incoació a l’interessat, es van seguir els tràmits legalment establerts, fins que la instructora va dictar el 27 de setembre el corresponent plec de càrrecs que es va notificar a l’interessat el 28 de setembre, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. 

Dins del termini atorgat, concretament el 3 d’octubre de 2007, va tenir entrada en aquest Consell un escrit que signava el senyor Jaume Puig Roure, actuant en nom i representació de Televisió de Mataró, en el qual es manifesta  que «ens ratifiquem en les al·legacions que varem presentar en el seu moment i que van ser complementades i ratificades per l'Ajuntament de Mataró».
II. Fonaments de Dret

De les al·legacions realitzades tant per l’interessat, com per l’Ajuntament de Mataró, en relació a l’autorització de la campanya institucional anomenada “Mataró Millora” de l’Ajuntament de Mataró, resulta el següent: 

L’Ajuntament de Mataró va sol·licitar a aquest Consell, l’1 de desembre de 2006, una autorització provisional per emetre per televisió i ràdio la campanya “Mataró millora”. En la sol·licitud s’hi feia constar que estava previst que la campanya s’emetés de l’11 al 30 de desembre de 2006 a Televisió de Mataró i Mataró Ràdio. L’11 de desembre l’Ajuntament va comunicar a Televisió de Mataró que ja podien posar en marxa la campanya esmentada. Seguint aquestes instruccions Televisió de Mataró va emetre l’espot “Mataró Millora” durant el període comprés entre l’11 i el 21 de desembre de 2006, data en què van suspendre les emissions de l’espot seguint, igualment, les instruccions de l’Ajuntament de Mataró, que els va comunicar la denegació per part del Consell de l’Audiovisual de Catalunya de l’autorització per emetre la campanya institucional “Mataró Millora”.

Del que s’ha exposat resulta que el fet que Televisió de Mataró emetés l’espot objecte d’aquest expedient seguint les indicacions de l’Ajuntament de Mataró (qui, abans d’haver estat notificat de la decisió d’aquest Consell sobre la seva sol·licitud, ja havia comunicat a Televisió de Mataró que posés en marxa la campanya) porta a considerar que l’interessat ho feia en la confiança que podia emetre l’espot objecte d’expedient, per la qual cosa i en aplicació del principi de bona fe, que invoca l’interessat, i del principi de confiança legítima, es procedent declarar el sobreseïment de l’expedient sancionador.

Analitzats els antecedents, els fets i els fonaments de dret i d’acord amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya, l’article 129 LCA i el Decret 278/1993, de 9 de novembre, de procediment sancionador d’aplicació als àmbits de competència de la Generalitat, el Ple del Consell ha adoptat els següents:

ACORDS

1. Estimar les al·legacions que presenta el senyor Jaume Puig Roure, actuant en nom i representació de Televisió de Mataró.

2. Sobreseure l’expedient sancionador incoat mitjançant l’Acord 234/2007, de 25 de juliol, Televisió de Mataró, nom comercial del prestador de serveis de televisió Col·lectiu de Mitjans Audiovisuals de Mataró. 

3. Notificar aquest Acord a Televisió de Mataró nom comercial del prestador de serveis de televisió Col·lectiu de Mitjans Audiovisuals de Mataró.

Barcelona, 10 d’octubre de 2007

Josep M. Carbonell i Abelló

                       Dolors Comas d’Argemir i Cendra

President

